KIRJALLINEN KYSYMYS P-0701/03 esittäjä(t): Rosa Miguélez Ramos (PSE) komissiolle. Kalatalouden ohjauksen rahoitusvälineen (KOR) täytäntöönpano Galiciassa.



Virallinen lehti nro 011 E , 15/01/2004 s. 0109 - 0110



KIRJALLINEN KYSYMYS P-0701/03 esittäjä(t): Rosa Miguélez Ramos (PSE) komissiolle (3. maaliskuuta 2003) Aihe: Kalatalouden ohjauksen rahoitusvälineen (KOR) täytäntöönpano Galiciassa Lehdistön(1) mukaan Galician aluehallitus on esittänyt Brysselissä biologisista syistä johtuvaa kalastuskieltoa Gran Solin vesillä kalastaville laivoille ja pyytänyt, että hankkeen kustannukset rahoitettaisiin kalatalouden ohjauksen rahoitusvälineen (KOR) varoista. Näyttää siltä, että kyseinen biologisista syistä asetettu kalastuskielto kestäisi 45 päivää, joista 30 peräkkäisen päivän jakson tulisi ajoittua heinä-lokakuun väliselle ajalle. Laivanvarustaja voi päättää jäljelle jäävän 15 päivän kalastuskiellon ajankohdasta. Kalastuskiellon vaikutukset kohdistuvat Galician laivaston lisäksi myös Baskimaan, Cantabrian ja Asturian laivastoihin. Näiden kolmen viimeksi mainitun autonomisen alueen hallitukset maksavat KOR:n varoista kalastuskiellossa oleville yrityksille ja miehistöille rahallista tukea sekä sosiaaliturvan 45 päivältä, kun taas Galician hallitus antaa tukea laivanvarustajille ja merimiehille ainoastaan 30 päivältä. Tämän lisäksi galicialaisten yritysten on huolehdittava sosiaaliturvamaksuistaan koko 45 päivän ajalta sekä maksettava tukea miehistöille niiltä 15 päivältä, jolloin ne eivät saa hallituksen tukea. Koska Galician kalastusalasta vastaava taho ei ole antanut selitystä edellä mainittuihin alueiden välisiin eroihin, voisiko komissio perustella tämän erilaisen kohtelun? Onko Galicialle osoitettu vähemmän KOR:n varoja kuin muille mainituille alueille, minkä vuoksi sen laivaston käytettävissä on vähemmän varoja? Kuinka paljon KOR:n varoja on varainhoitovuoden 2003 ensimmäisinä kuukausina myönnetty Galician, Baskimaan, Cantabrian ja Asturian alueille, ja kuinka paljon niitä on vielä kullekin autonomiselle alueelle jäljellä? Miten Prestige-suuronnettomuus on vaikuttanut Galicialle varainhoitovuodeksi 2003 osoitettuihin KOR:n varoihin, ja voisiko komissio esittää vastauksensa lukuina? Miten Galician kalastusalalla voidaan rahoittaa toimenpiteitä, jotka ovat välttämättömiä autonomisen alueen taloudellisen ja sosiaalisen yhteenkuuluvuuden saavuttamiseksi? Onko Galicialla jäljellä KOR:n varoja laivaston uudistamiseen, teollisuuden rakenneuudistukseen, sosiaalisten toimien täytäntöönpanoon, biologisista syistä johtuviin uusiin kalastuskieltoihin, vesiviljelyn kehittämiseen, rannikkoalueiden suojeluun, satamalaitteiston rakennushankkeiden tai jalostustoimien loppuunviemiseen, kalastustuotteiden markkinointiin ja myynninedistämiseen, tuottajaorganisaatioiden tuotteiden markkinoinnin tukemiseen sekä työttömyydestä tai kalastajien varhaiseläkkeistä aiheutuviin kustannuksiin? (1) Faro de Vigo, 26. helmikuuta 2003. Franz Fischlerin komission puolesta antama vastaus (24. huhtikuuta 2003) Komissio vastaa parlamentin jäsenelle, että Espanjan viranomaiset ovat tiedottaneet komissiolle äskettäin valtiontukijärjestelmästä, joka liittyy korvausten myöntämiseen kalastajille ja laivanvarustajille Gran Solin vesille asetetun tilapäisen kalastuskiellon vuoksi. Komission yksiköt tutkivat parhaillaan tätä lainsäädäntöluonnosta. KOR:n useita alueita koskevassa toimenpideohjelmassa on Espanjan alueille suunnattu tavoite 1, jonka puitteissa Galicia on Espanjassa ylivoimaisesti eniten KOR:n rahoitusta saava alue. Komissio saa käyttöönsä vuoden 2003 erän toimeenpanoa koskevat tiedot vasta vuonna 2004 rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999 37 artiklan säännösten mukaisesti(1). Komission hallussa olevien tietojen mukaan Prestige-katastrofi ei ole vähentänyt KOR:n rahoitustukea Galicialle. Lisäksi neuvosto on antanut 20. joulukuuta 2002 asetuksen (EY) N:o 2372/2002, jolla otetaan käyttöön erityistoimi Prestige-säiliöaluksen aiheuttamasta öljyvahingosta kärsineiden kalakantojen ja vesialueiden elvyttämisen edistämiseksi(2). Toimi mahdollistaa alueista riippumattomien KOR:n lisätukien saatavuuden. Muut parlamentin jäsenen mainitsemat toimenpiteet kuuluvat alueellisen kehittämisen toimintaohjelmiin ja useita alueita koskeviin ohjelmiin, jotka liittyvät rakennerahastojen Espanjan tavoitteen 1 yhteisön tukikehykseen sekä KOR:ään. (1) EYVL L 161, 26.6.1999. (2) EYVL L 358, 31.12.2002.